अर्जुन ने KKR के खिलाफ किया डेब्यू, रोहित ने सौंपी कैप
IPL 2023 MI Vs KKR - Rohit Sharma Gives Debut Cap To Arjun Tendulkar. अर्जुन तेंदुलकर को डेब्यू करने का मौका मिल गया। अर्जुन ने इंडियन प्रीमियर लीग (IPL) के 16वें सीजन में कोलकाता नाइट राइडर्स (KKR) के खिलाफ रविवार के पहले मैच में डेब्यू किया
आखिरकार अर्जुन तेंदुलकर को IPL में डेब्यू करने का मौका मिल गया। अर्जुन ने इंडियन प्रीमियर लीग (IPL) के 16वें सीजन में कोलकाता नाइट राइडर्स (KKR) के खिलाफ रविवार के पहले मैच में डेब्यू किया। उन्हें मुंबई इंडियंस (MI) के कप्तान रोहित शर्मा ने डेब्यू कैप दी। इसी के साथ सचिन तेंदुलकर और अर्जुन तेंदुलकर IPL में खेलने वाली पिता-पुत्र की पहली जोड़ी है। सचिन तेंदुलकर भी IPL में मुंबई इंडियंस की ओर से खेल चुके हैं।
साल 2021 में मुंबई ने 20 लाख रुपए में खरीदा था
अर्जुन को साल 2021 में पहली बार मुंबई इंडियंस ने 20 लाख रुपये में खरीदा था। उसके बाद 2022 में उन्हें 25 लाख रुपये में टीम में शामिल किया था। इस सीजन के लिए पिछले साल दिसंबर में हुए मिनी ऑक्शन में मुंबई ने उन्हें रिटेन किया था।
अर्जुन का घरेलू क्रिकेट करियर
पहली बार अर्जुन तेंदुलकर ने गोवा की तरफ से फर्स्ट क्लास क्रिकेट में डेब्यू किया था। फर्स्ट क्लास में उन्होंने कुल 7 मैच खेलते हुए 547 रन और 12 विकेट चटकाए है। लिस्ट ए क्रिकेट में अर्जुन ने 7 मैचों में कुल 259 रन और 8 विकेट हासिल किए है। बता दें कि अर्जुन ने पहली बार हरियाणा के खिलाफ टी-20 में डेब्यू साल 2021 में किया था। उन्होंने अब कुल 9 मैच खेलते हुए 198 रन और 12 विकेट चटकाए है।
सचिन तेंदुलकर का IPL करियर 
सचिन तेंदुलकर ने कुल 78 मैच खेले, जिसमें 2334 रन बनाए। उनका औसत 33.83 और स्ट्राइक रेट 119.82 था।
भारतीय क्रिकेट में ऐसे ही पिता और बेटे की कई ऐसी जोड़ियां हैं जिन्होंने इंटरनेशनल मैचों में खूब नाम कमाया। चलिए नजर डालते हैं ऐसी ही कुछ जोड़ियों पर...
कुछ ऐसे पिता-पुत्र की जोड़ियां जिन्होंने साथ खेला... 
डेनिस स्ट्रीक और हीथ स्ट्रीक: डेनिस स्ट्रीक जिम्बाब्वे के बेहतरीन गेंदबाजों में से एक थे। उनके बेटे हीथ स्ट्रीक भी बेहतरीन गेंदबाज रहे और उन्होंने अंतरराष्ट्रीय क्रिकेट में 2000 रन बनाने के साथ 216 विकेट लिए। डेनिस और हीथ 1996 में एक फर्स्ट क्लास मैच में एक साथ क्रिकेट मैच खेला।
शिवनारायण चंद्रपॉल और टैगनारायण चंद्रपॉल: वेस्टइंडीज के क्रिकेटर शिवनारायण चंद्रपॉल और उनके बेटे टैगनारायण दोनों ने एक साथ गांधी यूथ ऑर्गनाइजेशन की ओर से मैच खेला। ट्रांसपोर्ट स्पोर्ट्स क्लब के खिलाफ हुए 40 ओवरों के एक मैच में 256 रनों की एक महत्वपूर्ण साझेदारी निभाई। इस मैच में शिवनारायण ने शानदार 143 और उनके बेटे ने 112 रनों की पारी खेली। उनकी टीम ने यह मैच 112 रनों के बड़े अंतर से जीत लिया।
डेनिस लिली और एडम लिली: ऑस्ट्रेलिया के पूर्व तेज गेंदबाज डेनिस लिली अंतरराष्ट्रीय क्रिकेट से संन्यास लेने के 16 साल बाद अक्टूबर 1999 में पाकिस्तान टीम के खिलाफ ऑस्ट्रेलियाई क्रिकेट बोर्ड चेयरमेन इलेवन की ओर से खेलने उतरे। इस मैच में उनके बेटे एडम लिली भी खेले थे। हालांकि एडम कभी भी ऑस्ट्रेलियाई टीम की ओर से खेलते नजर नहीं आए।
अर्जुन ने पिता को समर्पित की जर्सी 
अर्जुन तेंदुलकर 24 नंबर की जर्सी पहनकर उतरे हैं। 24 अप्रैल को सचिन तेंदुलकर का बर्थडे है। जाहिर है कि अर्जुन ने अपना जर्सी नंबर पिता को समर्पित किया है। मैच से पहले अर्जुन अपने पिता और दिग्गज बल्लेबाज सचिन तेंदुलकर के साथ प्रैक्टिस सेशन में जमकर पसीना बहाते नजर आए थे।
पिता की तरह रणजी डेब्यू में लगाए थे शतक 
अर्जुन तेंदुलकर ने पिछले साल 14 दिसंबर 2022 को गोवा की तरफ से खेलते 207 गेंद पर 120 रन की पारी खेली। अर्जुन ने अपनी पारी के दौरान 12 चौके और दो छक्के लगाए। अर्जुन ने अपने पिता सचिन की तरह अपने रणजी के डेब्यू मैच में शतक लगाया। सचिन ने भी 1988 में रणजी डेब्यू पर सेंचुरी मारी थी।